Prijedlog DIREKTIVE EUROPSKOG PARLAMENTA I VIJEĆA o izmjeni Direktive 2009/138/EZ o osnivanju i obavljanju djelatnosti osiguranja i reosiguranja (Solventnost II) u pogledu roka za njezino prenošenje i roka za njezinu primjenu te datuma stavljanja izvan snage određenih direktiva /* COM/2013/0680 final - 2013/0327 (COD) */





OBRAZLOŽENJE 1. KONTEKST PRIJEDLOGA 1.1. Razlozi za prijedlog i njegovi ciljevi Direktivom 2009/138/EZ (Solventnost II) uspostavlja se moderan sustav utemeljen na riziku za nadzor europskih društava za osiguranje i reosiguranje. Ta su nova pravila od ključne važnosti za siguran i stabilan sektor osiguranja koji može ponuditi održive proizvode osiguranja i poduprijeti realno gospodarstvo dugoročnim ulaganjima i dodatnom stabilnošću. Direktivom 2011/89/EU (Ficod1) izmjenjuju se određene direktive uključujući Solventnost II u odnosu na dodatni nadzor financijskih subjekata u financijskom konglomeratu. Komisija je 19. siječnja 2011. donijela prijedlog za izmjenu Direktive 2009/138/EZ kako bi se u obzir uzela nova nadzorna struktura za osiguranje, a posebno osnivanje Europskog tijela za osiguranje i strukovno mirovinsko osiguranje (EIOPA) 1. siječnja 2011. (COM (2011) 8, COD 2011/0006)(Omnibus II) i stupanje na snagu Ugovora iz Lisabona kojim se zahtijeva prilagodba ovlasti Komisije za donošenje provedbenih mjera na ovlasti Komisije za donošenje provedbenih i delegiranih akata u skladu s člankom 290. Ugovora o funkcioniranju Europske unije. Prijedlog je obuhvaćao i odredbe o produljenju roka za prenošenje, datuma stavljanja izvan snage i roka za primjenu Direktive 2009/138/EZ. Ta su pravila važna kako bi se osigurao nesmetan prijelaz na novi regulatorni sustav. Osim toga, kako bi regulatorni sustav Solventnost II postao u potpunosti operativan potreban je velik broj delegiranih i provedbenih akata Komisije o važnim detaljima u pogledu različitih tehničkih pitanja. Brojna pravila takozvane „druge razine” usko su povezana s Omnibusom II te ih Komisija ne može predstaviti prije objave Omnibusa II kojom će se ujedno i pojasniti područje primjene brojnih ovlasti donošenja delegiranih i provedbenih akata. Prvobitni rokovi za prenošenje i primjenu Direktive 2009/138/EZ bili su 31. listopada 2012. i 1. studenoga 2012., međutim, zbog ovisnosti o ishodu zakonodavnih pregovora u tijeku o Omnibusu II, ti su rokovi Direktivom 2012/23/EU (Quick Fix) odgođeni za 30. lipnja 2013. odnosno 1. siječnja 2014. Direktivom 2012/23/EU odgođen je i datum stavljanja izvan snage postojeće direktive o osiguranju i reosiguranju (direktive 64/225/EEZ, 73/239/EEZ, 73/240/EEZ, 76/580/EEZ, 78/473/EEZ, 84/641/EEZ, 87/344/EEZ, 88/357/EEZ, 92/49/EEZ, 98/78/EZ, 2001/17/EZ, 2002/83/EZ i 2005/68/EZ, kako su izmijenjene aktima navedenima u dijelu A Priloga VI.) koje se zajednički nazivaju Solventnost I. Umjesto 1. studenoga 2012. te će se direktive staviti izvan snage s učinkom od 1. siječnja 2014. Najspornije pitanje u zakonodavnim pregovorima u tijeku između Europskog parlamenta, Vijeća i Komisije uvođenje je mjera o tretmanu proizvoda osiguranja s dugoročnim jamstvima u okviru novog regulatornog sustava osiguranja Solventnost II („paket o dugoročnim jamstvima”). Budući da se u rujnu 2012. nije postigao dogovor u pogledu paketa o dugoročnim jamstvima, pregovori su se obustavili. Tada su Europski parlament, Vijeće i Komisija zadužili Europsko tijelo za osiguranje i strukovno mirovinsko osiguranje (EIOPA) za provedbu tehničke ocjene mjera kako bi se osigurao tehnički temelj za politički dogovor u pogledu Omnibusa II. Europsko tijelo za osiguranje i strukovno mirovinsko osiguranje (EIOPA) objavilo je 14. lipnja 2013. tehničke nalaze ocjene o dugoročnim jamstvima. Tim tehničkim nalazima prvenstveno se potvrđuje važnost mjera o dugoročnim jamstvima za brojne države članice koje prolaze kroz razdoblje financijskog stresa poput onoga iz 2011., a zatim i činjenica da je paket različitih mjera potreban kako bi se obuhvatili različiti proizvodi osiguranja koji se nude u državama članicama. Nalazima EIOPA-e predlažu se određene mjere kojima se želi olakšati ponuda proizvoda osiguranja s dugoročnim jamstvima protiv umjetne nestabilnosti financijskih tržišta. Ti nalazi predstavljaju parametre za politički dogovor u pogledu Omnibusa II. Prema izvješću Komisije od 27. lipnja 2013., trebalo bi biti moguće postići kompromis u okviru mjera koje predlaže EIOPA. Iako su se 10. srpnja 2013. ponovno pokrenuli zakonodavni pregovori između Europskog parlamenta, Vijeća i Komisije, mala je vjerojatnost da će se pregovori o Omnibusu II zaključiti na vrijeme kako bi se Direktiva Omnibus II objavila u Službenom listu Europske unije prije roka za primjenu Direktive 2009/138/EZ, kako je izmijenjena Direktivom 2012/23/EU. Ako bi taj datum ostao neizmijenjen, to bi značilo primjenu Direktive 2009/138/EZ prije stupanja na snagu prijelaznih pravila i odgovarajućih prilagodbi predviđenih prijedlogom Omnibus II. Uzimajući u obzir činjenicu da se pregovori o Omnibusu II još nisu zaključili, rok za prenošenje 30. lipnja 2013., koji je već istekao, potrebno je posljednji put produljiti. Ako bi taj datum ostao neizmijenjen, to bi značilo da se Solventnost II mora primijeniti bez prijelaznih pravila i ostalih važnih prilagodbi predviđenih prijedlogom Omnibus II. Kako bi se prije dovršenja paketa Solventnost II izbjegao nastavak pravne nesigurnosti i osigurao pravni kontinuitet postojećih odredbi Solventnosti (Solventnost I), predlaže se posljednje produljenje odgovarajućeg roka za prenošenje u Direktivi 2009/138/EZ do 31. siječnja 2015. Važno je nadzornim tijelima i društvima za osiguranje i reosiguranje omogućiti dovoljno vremena za pripremu primjene Solventnosti II. Stoga se predlaže posljednje produljenje roka za prvu primjenu Solventnosti II do 1. siječnja 2016. Time će se omogućiti početak postupka odobrenja nadzornih tijela za npr. unutarnje modele i posebne parametre društava. Kako bi se tijekom pripreme osigurala pravna jasnoća nadzornim tijelima i društvima za osiguranje i reosiguranje, sudionici u zakonodavnim pregovorima u tijeku složili su se da prilikom trajanja pregovora o Omnibusu II ne bi trebalo biti dodatnih promjena ni u roku za prenošenje ni u roku za primjenu. Iz kronološkog redoslijeda događaja očito je da se odgađanje roka za prenošenje i primjenu Direktive 2009/138/EZ primjenjuje i na izmjene članaka od 212. do 216., 219., 226., 231., 233., 235., od 243. do 247., 249., 256., 257., 258., 262. i 263. navedene Direktive koji su doneseni Direktivom 2011/89/EZ. U skladu s time potrebno je izmijeniti datum stavljanja izvan snage Solventnosti I. Imajući u vidu prethodno navedeno i uzimajući u obzir vrlo kratko vremensko razdoblje preostalo do 1. siječnja 2014., Direktivu bi žurno trebali donijeti Europski parlament i Vijeće te bi ona trebala stupiti na snagu bez odgađanja. Ta je Direktiva bitna kako bi se izbjegla pravna praznina nakon 1. siječnja 2014. Nepostojanje navedene Direktive prouzročilo bi pravnu prazninu između pravnog sustava EU-a (Solventnost II) i sustava država članica (u kojima bi Solventnost I kako je prenesena ostala na snazi). To bi dovelo do pravne nesigurnosti za nadzorna tijela, društva i države članice. 1.2. Direktiva 2009/138/EZ (Solventnost II) Ovom se Direktivom uspostavlja novi i moderni regulatorni sustav solventnosti za osiguravatelje i reosiguravatelje u Europskoj uniji. Njome se osigurava ekonomski pristup utemeljen na riziku koji potiče društva za osiguranje i reosiguranje da primjereno mjere rizike i upravljaju njima. 1.3. Direktiva 2011/89/EZ (Ficod1) Ovom se Direktivom izmjenjuju određene direktive, uključujući Direktivu 2009/138/EZ u odnosu na dodatni nadzor financijskih subjekata u financijskom konglomeratu. Člankom 4. Direktive 2011/89/EZ izmjenjuju se članci od 212. do 216., 219., 226., 231., 233., 235., od 243. do 247., 249., 256., 257., 258., 262. i 263. Direktive 2009/138/EZ, a člankom 6. Direktive 2011/89/EZ propisuje se da države članice moraju od 10. lipnja 2013. poštovati te nove odredbe. 1.4. Direktiva 2012/23/EU (Quick Fix) Ovom se Direktivom izmjenjuje Direktiva 2009/138/EZ i odgađa rok za njezino prenošenje od 31. listopada 2012. do 30. lipnja 2013., unosi rok za njezinu primjenu od 1. siječnja 2014. te odgađa datum stavljanja izvan snage Solventnosti I od 1. studenoga 2012. do 1. siječnja 2014. 1.5. Prijedlog COM (2011) 8 (Direktiva Omnibus II) Prijedlogom se želi izmijeniti Direktiva 2009/138/EZ kako bi se Solventnost II prilagodila novoj nadzornoj strukturi za osiguranje, odnosno osnivanju Europskog nadzornog tijela za osiguranje i strukovno mirovinsko osiguranje (EIOPA) 1. siječnja 2011. (COM (2011) 8, COD 2011/0006). Njime se predlaže odgađanje roka za prenošenje Solventnosti II do 31. prosinca 2012. 2. REZULTATI SAVJETOVANJA SA ZAINTERESIRANIM STRANAMA I OCJENE UČINKA 2.1. Prosljeđivanje prijedloga nacionalnim parlamentima Nacrti zakonodavnih akata, uključujući prijedloge Komisije, poslani Europskom parlamentu i Vijeću moraju se proslijediti nacionalnim parlamentima u skladu s Protokolom (br. 1) o ulozi nacionalnih parlamenata u Europskoj uniji, priloženim Ugovorima. Prema članku 4. Protokola, od trenutka kada je nacrt zakonodavnog akta dostupan nacionalnim parlamentima do datuma kada se stavlja na privremeni dnevni red Vijeća radi njegova donošenja ili usvajanja stajališta u okviru zakonodavnog postupka mora proći osam tjedana. Ipak, prema članku 4. u slučajevima hitnosti moguća su izuzeća, za koja se razlozi navode u aktu ili stajalištu Vijeća. Komisija poziva Europski parlament i Vijeće da iz prethodno objašnjenih razloga žurno uzmu u obzir navedeni prijedlog. 2.2. Ocjena učinka Ovaj prijedlog nije popraćen zasebnom ocjenom učinka jer je ocjena učinka za Direktivu Solventnost II već provedena, a cilj je ovog prijedloga riješiti pitanje objave Omnibusa II u Službenom listu Europske unije koja će se dogoditi nakon roka za primjenu 1. siječnja 2014. Nepoduzimanje mjera u ovoj fazi dovelo bi do vrlo nesigurne pravne situacije nakon 1. siječnja 2014. Stvorila bi se praznina između pravnog sustava EU-a (Solventnost II) i sustava država članica (u kojima bi Solventnost I kako je prenesena ostala na snazi). To bi dovelo do pravne nesigurnosti za nadzorna tijela, društva i države članice. Okvirna direktiva morala bi se primijeniti bez prijelaznih pravila i ostalih važnih prilagodbi predviđenih prijedlogom Omnibus II. Stoga bi nadzorna tijela, društva i države članice morale nastaviti s provedbom regulatornog sustava koji bi ponovno trebalo revidirati u bliskoj budućnosti, što ne bi bilo učinkovito. Predloženom izmjenom utječe se samo na obvezu država članica da prenesu Direktivu do 30. lipnja 2013. koja se odgađa za 31. prosinca 2014. Njome je isto tako predviđeno produljenje primjene Direktive Solventnost II od 1. siječnja 2014. do 1. siječnja 2016. (i isto produljenje datuma stavljanja izvan snage Solventnosti I). Njome se ne mijenja sadržaj navedene Direktive te se stoga ne nameću dodatne obveze društvima. 3. PRAVNI ELEMENTI PRIJEDLOGA 3.1. Sažetak predloženih mjera Prijedlogom se izmjenjuje članak 309. stavak 1. Direktive 2009/138/EZ tako što se utvrđuju kasniji rokovi za njezino prenošenje (31. siječnja 2015.) i primjenu (1. siječnja 2016.). U skladu s tim, određivanjem novog datuma stavljanja izvan snage Solventnosti I (1. siječnja 2016.) izmjenjuju se i članci 310. i 311. 3.2. Pravna osnova Članak 53. stavak 1. i članak 62. Ugovora o funkcioniranju Europske unije. 3.3. Načelo supsidijarnosti Primjenjuje se načelo supsidijarnosti jer se prijedlog odnosi na područje koje nije u isključivoj nadležnosti Europske unije. Ciljeve prijedloga ne mogu u dovoljnoj mjeri postići države članice jer se odredbe direktiva ne mogu izmjenjivati ili stavljati izvan snage na nacionalnoj razini. Ciljeve prijedloga moguće je postići samo djelovanjem na razini EU-a jer se prijedlogom izmjenjuje važeći akt zakonodavstva EU-a, a to je nešto što države članice ne mogu samostalno učiniti. Poštuje se načelo supsidijarnosti jer se prijedlogom izmjenjuje postojeće zakonodavstvo EU-a. 3.4. Načelo proporcionalnosti Prijedlog je u skladu s načelom proporcionalnosti iz sljedećeg razloga. Ne mijenja sadržaj postojećeg zakonodavstva EU-a: ograničeno je na odgađanje roka za prenošenje Direktive 2009/138/EZ do 31. siječnja 2015. kako bi se izbjegao nastavak pravne nesigurnosti jer je istekao rok za prenošenje (30. lipnja 2013.). Isto tako se predviđa novi kasniji datum primjene Solventnosti II i posljedično stavljanje izvan snage Solventnosti I (1. siječnja 2016.). 3.5. Izbor instrumenata Predloženi instrument: direktiva. Ni jedan drugi instrument ne bi bio prikladan. Budući da se radi o izmjeni direktive, jedini je mogući način donošenje druge direktive. 4. UTJECAJ NA PRORAČUN Prijedlog nema implikacije na proračun EU-a. 5. OSTALI ELEMENTI · Pojednostavnjenje Novi prijedlog kao takav ne sadrži elemente pojednostavnjenja. Njime se isključivo želi odgoditi rok za prenošenje Direktive 2009/138/EZ do 31. siječnja 2015. i odrediti novi rok za primjenu, odnosno 1. siječnja 2016. · Stavljanje izvan snage postojećeg zakonodavstva Donošenje prijedloga neće samo po sebi staviti izvan snage postojeće zakonodavstvo. Njime se samo prilagođava datum stavljanja izvan snage već predviđen Direktivom 2009/138/EZ. · Europski gospodarski prostor Ovaj nacrt akta odnosi se na područje obuhvaćeno Sporazumom o EGP-u i zato se mora proširiti kako bi obuhvatio Europski gospodarski prostor. · Detaljno objašnjenje prijedloga prema poglavlju ili članku Prijedlogom se odgađa rok za prenošenje Direktive 2009/138/EZ do 31. siječnja 2015. U skladu s tim, člankom 1. stavkom 1. prijedloga izmjenjuje se članak 309. stavak 1. Direktive 2009/138/EZ. Njime se isto tako određuje novi kasniji datum primjene Solventnosti II (1. siječnja 2016.). Člankom 1. stavkom 2. odgađa se datum stavljanja izvan snage (do 1. siječnja 2016.) Solventnosti I iz članka 310., a člankom 1. stavkom 3. određuje se isti rok za primjenu odredaba Solventnosti I preinačene u Solventnost II iz članka 311. 2013/0327 (COD) Prijedlog DIREKTIVE EUROPSKOG PARLAMENTA I VIJEĆA o izmjeni Direktive 2009/138/EZ o osnivanju i obavljanju djelatnosti osiguranja i reosiguranja (Solventnost II) u pogledu roka za njezino prenošenje i roka za njezinu primjenu te datuma stavljanja izvan snage određenih direktiva (Tekst značajan za EGP) EUROPSKI PARLAMENT I VIJEĆE EUROPSKE UNIJE uzimajući u obzir Ugovor o funkcioniranju Europske unije, a posebno njegov članak 53. stavak 1. i članak 62., uzimajući u obzir prijedlog Europske komisije, u skladu s redovnim zakonodavnim postupkom, budući da: (1) Direktivom 2009/138/EZ Europskog parlamenta i Vijeća[1] uspostavlja se moderan sustav utemeljen na riziku za reguliranje i nadzor europskih društava za osiguranje i reosiguranje. Ta su nova pravila od ključne važnosti za siguran i stabilan sektor osiguranja koji može ponuditi održive proizvode osiguranja i poduprijeti realno gospodarstvo dugoročnim ulaganjima i dodatnom stabilnošću. (2) Direktivom 2011/89/EU Europskog parlamenta i Vijeća[2] uvode se određene izmjene članaka od 212. do 262. Direktive 2009/138/EZ koje se moraju uvesti od 10. lipnja 2013. (3) Direktivom 2012/23/EU Europskog parlamenta i Vijeća[3] odgađa se rok za prenošenje Direktive 2009/138/EZ od 31. listopada 2012. do 30. lipnja 2013., rok za primjenu od 1. studenoga 2012. do 1. siječnja 2014. i datum stavljanja izvan snage postojećih direktiva o osiguranju i reosiguranju, odnosno Direktive Vijeća 64/225/EEZ[4], Prve Direktive Vijeća 73/239/EEZ[5], Direktive Vijeća 73/240/EEZ[6], Direktive Vijeća 76/580/EEZ[7], Direktive Vijeća 78/473/EEZ[8], Direktive Vijeća 84/641/EEZ[9], Direktive Vijeća 87/344/EEZ[10], Druge Direktive Vijeća 88/357/EEZ[11], Direktive Vijeća 92/49/EEZ[12], Direktive 98/78/EZ Europskog parlamenta i Vijeća[13], Direktive 2001/17/EZ Europskog parlamenta i Vijeća[14], Direktive 2002/83/EZ Europskog parlamenta i Vijeća[15] i Direktive 2005/68/EZ Europskog parlamenta i Vijeća [16] (koje se zajednički nazivaju „Solventnost I”) od 1. studenoga 2012. do 1. siječnja 2014. (4) Komisija je 19. siječnja 2011. donijela prijedlog Direktive Europskog parlamenta i Vijeća o izmjeni direktiva 2003/71/EZ i 2009/138/EZ (u daljnjem tekstu „prijedlog Omnibus II”)[17] kako bi se u obzir uzela nova nadzorna struktura za osiguranje, odnosno osnivanje Europskog nadzornog tijela (Europsko nadzorno tijelo za osiguranje i strukovno mirovinsko osiguranje - EIOPA). Prijedlog Omnibus II služi i kao sredstvo za prilagodbu Direktive 2009/138/EZ stupanju na snagu Ugovora o funkcioniranju Europske unije prilagodbom ovlasti Komisije za donošenje provedbenih mjera na ovlasti Komisije za donošenje provedbenih i delegiranih akata (5) Postoji očita opasnost da neće biti dovoljno vremena za donošenje prijedloga Omnibus II i njegovu objavu u Službenom listu Europske unije prije početka primjene odgovarajućih članaka Direktive 2009/138/EZ. Ako bi rok za prenošenje, rok za primjenu i datum stavljanja izvan snage ostali neizmijenjeni, to bi značilo primjenu Direktive 2009/138/EZ prije stupanja na snagu prijelaznih pravila i odgovarajućih prilagodbi, uključujući dodatno objašnjenje ovlasti donošenja provedbenih i delegiranih akata, predviđenih prijedlogom Omnibus II. (6) Kako bi se izbjeglo pretjerano opterećenje država članica zakonodavnim obvezama prema Direktivi 2009/138/EZ te kasnije i u okviru nove strukture koja je predviđena prijedlogom Omnibus II, prikladno je odgoditi rok za prenošenje i primjenu Direktive 2009/138/EZ i nadzornim tijelima i društvima za osiguranje i reosiguranje omogućiti dovoljno vremena za uvođenje nove strukture. (7) Iz kronološkog redoslijeda događaja očito je da se odgađanje roka za prenošenje i primjenu Direktive 2009/138/EZ primjenjuje i na izmjene članaka od 212. do 216., 219., 226., 231., 233., 235., od 243. do 247., 249., 256., 257., 258., 262. i 263. navedene Direktive koji su doneseni Direktivom 2011/89/EZ. (8) Stoga je potrebno radi zakonske sigurnosti odgoditi i datum stavljanja izvan snage direktiva 64/225/EEZ, 73/239/EEZ, 73/240/EEZ 76/580/EEZ, 78/473/EEZ, 84/641/EEZ, 87/344/EEZ, 88/357/EEZ, 92/49/EEZ, 98/78/EZ, 2001/17/EZ, 2002/83/EZ i 2005/68/EZ. (9) S obzirom na kratko vremensko razdoblje preostalo do isteka rokova određenih Direktivom 2009/138/EZ, ova bi Direktiva trebala stupiti na snagu bez odgađanja. (10) Zbog toga je u ovom slučaju također opravdano primijeniti izuzeće za slučajeve hitnosti iz članka 4. Protokola (br. 1) o ulozi nacionalnih parlamenata u Europskoj uniji u pogledu prosljeđivanja nacionalnim parlamentima prijedloga ove Direktive, DONIJELI SU OVU DIREKTIVU: Članak 1. Direktiva 2009/138/EZ mijenja se kako slijedi: 1. Članak 309. stavak 1. mijenja se kako slijedi: 2. (a) U prvom podstavku, datum „30. lipnja 2013.” zamjenjuje se datumom „31. siječnja 2015.”; (b) U prvom podstavku, datum „1. siječnja 2014.” zamjenjuje se datumom „1. siječnja 2016.”. 3. U prvom stavku članka 310., datum „1. siječnja 2014.” zamjenjuje se datumom „1. siječnja 2016.”. 4. U drugom stavku članka 311., datum „1. siječnja 2014.” zamjenjuje se datumom „1. siječnja 2016.”. Članak 2. Ova Direktiva stupa na snagu sljedećeg dana od dana objave u Službenom listu Europske Unije. Članak 3. Ova je Direktiva upućena državama članicama. Sastavljeno u Bruxellesu Za Europski parlament Za Vijeće Predsjednik Predsjednik [1] Direktiva 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (SL, L 335, 17.12.2009., str. 1.). [2] Direktiva 2011/89/EU Europskog parlamenta i Vijeća od 16. studenoga 2011. o izmjeni direktiva 98/78/EZ, 2002/87/EZ, 2006/48/EZ i 2009/138/EZ u odnosu na dodatni nadzor financijskih subjekata u financijskom konglomeratu (SL L 326, 8.12.2011., str. 113.). [3] Direktiva 2012/23/EU Europskog parlamenta i Vijeća od 12. rujna 2012. o izmjeni Direktive 2009/138/EZ u pogledu roka za njezino prenošenje i roka za njezinu primjenu te datuma stavljanja izvan snage određenih direktiva (SL L 249, 14.9.2012., str. 1.). [4] Direktiva Vijeća 64/225/EEZ od 25. veljače 1964. o ukidanju ograničenja slobode poslovnog nastana i slobode pružanja usluga u području reosiguranja i retrocesije (SL L 56, 4.4.1964., str. 878/64.). [5] Prva direktiva Vijeća 73/239/EEZ od 24. srpnja 1973. o usklađivanju zakona i ostalih propisa o osnivanju i obavljanju djelatnosti izravnog neživotnog osiguranja (SL L 228, 16.8.1973., str. 3.). [6] Direktiva Vijeća 73/240/EEZ od 24. srpnja 1973. o ukidanju ograničenja slobode poslovnog nastana za poslove izravnog osiguranja osim životnog osiguranja (SL L 228, 16.8.1973., str. 20.). [7] Direktiva Vijeća 76/580/EEZ od 29. lipnja 1976. o izmjeni Direktive 73/239/EEZ (SL L 189, 13.7.1976., str. 13.). [8] Direktiva Vijeća 78/473/EEZ od 30. svibnja 1978. o usklađivanju zakona i drugih propisa o suosiguranju na razini Zajednice (SL L 151, 7.6.1978., str. 25.). [9] Direktiva Vijeća 84/641/EEZ od 10. prosinca 1984. o izmjeni, posebno u pogledu turističke pomoći, Prve direktive (73/239/EEZ) (SL L 339, 27.12.1984., str. 21.). [10] Direktiva Vijeća 87/344/EEZ od 22. lipnja 1987. o usklađivanju zakona i drugih propisa u području osiguranja troškova pravne zaštite (SL L 185, 4.7.1987., str. 77.). [11] Druga direktiva Vijeća 88/357/EEZ od 22. lipnja 1988. o usklađivanju zakona i drugih propisa koji se odnose na izravno osiguranje osim životnog osiguranja, koja propisuje odredbe kako bi se olakšalo učinkovito ostvarivanje slobode pružanja usluga (SL L 172, 4.7.1988., str. 1.). [12] Direktiva Vijeća 92/49/EEZ od 18. lipnja 1992. o usklađivanju zakona i drugih propisa koji se odnose na izravno osiguranje osim životnog osiguranja (Treća direktiva o neživotnom osiguranju) (SL L 228, 11.8.1992., str. 1). [13] Direktiva 98/78/EZ Europskog parlamenta i Vijeća od 27. listopada 1998. o dodatnom nadzoru društava za osiguranje u grupi osiguravatelja (SL L 330, 5.12.1998., str. 1.). [14] Direktiva 2001/17/EZ Europskog parlamenta i Vijeća od 19. ožujka 2001. o reorganizaciji i likvidaciji društava za osiguranje (SL L 110, 20.4.2001., str. 28.). [15] Direktiva 2002/83/EZ Europskog parlamenta i Vijeća od 5. studenoga 2002. o životnom osiguranju (SL L 345, 19.12.2002., str. 1.). [16] Direktiva 2005/68/EZ Europskog parlamenta i Vijeća od 16. studenoga 2005. o reosiguranju (SL L 323, 9.12.2005., str. 1.). [17] COM(2011) 8.